[{"text_idx": "#000002", "text": "Rh-pozitiva sango povas farig\u0302i vivodang\u0302era por homoj kun la malofta negativa resusa faktoro.\nPor malebligi tion esploristoj nun disvolvis specon de nevidebliga kasko por sangoc\u0302eloj - jen pas\u0302o direkte al universala sango kiu tau\u0306gas por c\u0302iuj sangogrupoj."}, {"text_idx": "#000003", "text": "Negativa resusa faktoro estas ekstreme malofta.\nC\u0302e la blanka eu\u0306ropa kaj nordamerika log\u0302antaro g\u0302i estas kun 15 procentoj ec\u0302 ankorau\u0306 sufic\u0302e ofta.\nAl la sangoc\u0302eloj de la portantoj mankas certa antigeno.\nC\u0302e sangotransdonoj tio povas farig\u0302i problemo.\nPor la imunsistemo de la resusnegativa ricevanto la antigenoj estas fremdaj\u0302oj kiuj estas kontrau\u0306batalendaj."}, {"text_idx": "#000004", "text": "Tio povas konduki en severa kazo al vivominacaj situacioj, ekz.\nal hemolizo, c\u0302e kiu la rug\u0302aj sangoglobetoj dissolvig\u0302as.\nLa inversa vojo - resusnegativa donaca sango por pozitiva ricevanto cetere ne estas medicina problemo.\nEn la praktiko tio pro la malofteco apenau\u0306 okazas."}, {"text_idx": "#000005", "text": "Por garantii la provizadon per donaca sango, esploristoj en la tuta mondo laboras pri metodoj kiuj povus tau\u0306gigi sangon.\nOni povus ekzemple forigi la antigenojn helpe de enzimoj.\nAnkau\u0306 intervenoj en la genaron estus imageblaj, skribas c\u0302ina esploristo en faka j\u0302urnalo.\nSed tio povus havi ankau\u0306 nedeziratajn sekvojn."}, {"text_idx": "#000006", "text": "La teamo de la universitato de Zhejiang sekvas alian aliron.\nC\u0302e tio oni provas kvazau\u0306 nevidebligi la sangoc\u0302elojn au\u0306 ties fremdajn antigenojn kaj tiel \"kas\u0302i\" ilin de la imunsistemo de la ricevanto.\nTio estu plenumata helpe de speciala hidrog\u0302elo.\nLa materialo lau\u0306 la esploristoj estas sufic\u0302e fleksebla por c\u0302irkau\u0306fermi la eksteran c\u0302elmembranon sen damag\u0302o."}, {"text_idx": "#000007", "text": "Unue la metodo estis testata c\u0302e musoj.\nResusnegativaj bestoj ricevis la sangon kun kas\u0302itaj sangoc\u0302eloj.\nNe aperis defendaj reagoj kaj 20 tagojn poste la fremdaj sangoc\u0302eloj ankorau\u0306 kondutis tute senprobleme en la musa korpo.\nEn plua testserio la koncepto estis testata kun homa sango, tamen c\u0302e leporoj."}, {"text_idx": "#000008", "text": "Lau\u0306 la esploristoj la metodo povas preventi forpus\u0302an reagon kaj samtempe la c\u0302elo restas plene funkcipova.\nAnkorau\u0306 la metodo ne estas matura por la praktiko.\nJe longa vido g\u0302i povus signifi pas\u0302on direkte al universala sango, skribas la au\u0306toroj.\nOni povus ekzemple kombini g\u0302in kun jam ekzistantaj procedoj por la transformado de sangogrupoj.\nTiel eblus tau\u0306gigi c\u0302iun specon de donacata sango por c\u0302iuj homoj."}]